Top 5 Guide til smukke og eksplosive naturoplevelser i Yellowstone

Det bobler og syder fra Jordens indre ved Old Faithful Geyser Basin i Yellowstone. Foto: Getty Images

Yellowstone er en supervulkan med verdens største gejsere, fumaroler og boblende mudderpøle. Få en unik naturoplevelse, for der findes næppe nogen anden nationalpark i USA, der inden for sine grænser har så mange vilde dyr og sære naturfænomener.
PREBEN HANSEN
Nationalparkerne i USA
National Parks (NP) beskytter 59 af USA’s mest enestående naturskatte med et samlet areal på over 210.000 km² (eller fem gange Danmarks størrelse). I 1872 blev Yellowstone verdens første nationalpark, som blev fredet til rekreative formål.
Se: www.nps.gov/yell-
Det koster op til $50 pr. bilfuld at køre ind i en enkelt af nationalparkerne. For de fleste vil det kunne betale sig at købe et America the Beautiful Annual Pass ($80), der giver adgang til alle nationalparker i et år. Kortet giver adgang for alle i bilen. Køb det ved indgangen til den første nationalpark på rejsen eller på: https://store.usgs.gov/pass
Dyrelivet i amerikanske Yellowstone er overvældende. Over 200 fuglearter og 60 arter af pattedyr har deres hjem i nationalparken i den amerikanske delstat Wyoming. Her lever gråbjørne (grizzly) og endnu flere sortbjørne (black bear), pumaer (mountain lion), ulve, wapitihjorte, mindst 4000 bisoner, elsdyr, prærieantiloper (pronghorn) og tykhornsfår (bighorn sheep).

Yellowstone er samtidig verdens mest aktive gejserområde. Island og New Zealand er berømte for deres gejsere, men faktisk foregår næsten halvdelen af Jordens hydrotermiske aktivitet i Yellowstone. Over 300 gejsere i Yellowstone er stadig aktive, og man kan opleve omkring 10.000 varme kilder, boblende mudderpøle og fumaroler (revner i jordskorpen, der udspyr vanddampe og gasser).
Med sine ca. 9000 km² er Yellowstone på størrelse med Sjælland og Lolland-Falster lagt sammen. Vejen gennem parken er formet som et stort ottetal, der er forbundet med tre indfaldsveje fra Montana og to indfaldsveje fra Wyoming. Alle større attraktioner i nationalparken kan opleves ved at følge det 227 km lange ottetal. I 1872 besluttede man, at områdets særlige natur uberørt skulle gå i arv til kommende generationer, og Yellowstone blev verdens første nationalpark beskyttet mod menneskelig rovdrift.
Vi viser her vej til fem af de største naturoplevelser i Yellowstone.

1 SUPERVULKANEN OG DE AKTIVE GEJSERE OMKRING OLD FAITHFUL
Hele den sydligste del af Yellowstone er en gigantisk caldera – en indsunket vulkan efter en kæmpe eksplosion for måske 600.000 år siden. Calderaen går fra Canyon Village i nord til Lewis Lake i syd. Og den breder sig 75 km vestpå fra Yellowstone Lake. Det er inden for dette område, at man kan opleve verdens mest aktive gejsere.
Old Faithful-området leverer døgnet rundt det største show i Yellowstone. Bag verdens største bjælkehytte, Old Faithful Inn, finder man den gamle trofaste Old Faithful Geyser, der er nationalparkens mest folkekære symbol. Den var bemærkelsesværdigt præcis, da den blev opdaget i 1870: Ca. 22 gange i døgnet sprøjtede den ca. 25.000 liter spilkogende vand ca. 40 m i vejret (56 meter, hvis den var i godt humør). Sådan blev den ved i over 100 år, men jordskælv har nu bevirket, at der gennemsnitlig går 92 min. (45-120 min.) mellem hvert udbrud mod tidligere 65 min. Udbruddene varer nu 1-5 min., hvor 14.000-32.000 liter kogende vand sprøjter 30-55 m i vejret. En tavle ved gejseren og det nærliggende Visitor Center angiver, hvornår næste udbrud kan forventes.
Geyser Hill (over for Old Faithful) har mange gejsere, der enten er i gang hele tiden eller kommer med overraskende større udbrud. 1 km nordligere ligger Riverside Geyser, der sprøjter i ca. 20 min. hver 6. time. Den har en pudsig, skæv stråle, der når op på ca. 25 m. Yellowstones mest aktive gejserområde er Norris Geyser Basin, hvor boringer i undergrunden har målt temperaturer på 237 °C. Geyser Basin har hundredvis af gejsere, varme kilder o.l., og de fleste kan ses på en godt 3 km lang gåtur. I den sydlige del lurer den uberegnelige gejser Steamboat, der er verdens kraftigste gejser. Den skyder vandet over 100 m i vejret, men der kan gå år imellem de store udbrud.
I områderne går man rundt på plankestier gennem de besynderlige månelandskaber, der koger, bobler og syder. Vær opmærksom på, at det er forbudt at træde uden for gangbroerne i gejserområderne, og at det kan være farligt at gå væk fra de etablerede stier i parken.

2 DE VARME KILDER MAMMOTH HOT SPRINGS
Mammoth Hot Springs i den nordlige ende af Yellowstone byder på et af nationalparkens mest besynderlige naturfænomener, som kun har sit lige ganske få andre steder i verden. Her har varme kilder med travertin (kildekalk) dannet terrasser i alle tænkelige former og farver samt tusindvis af bittesmå vandfald, der langsomt flyder fra de varme kilder. Start turen i Lower Terraces, der ligger lige vest for hotellet og nogle restauranter og butikker. Følg plankestierne godt 1 km opad gennem det særprægede, dampende og hvide landskab til Upper Terraces.

3 SMUK KØRETUR FRA TOWER-ROOSEVELT TIL CANYON VILLAGE
Vest for krydset til nordøst-indgangen til nationalparken går en sidevej sydpå til Petrified Tree. Den forstenede træstub står stadig et par meter høj, hvor træet voksede for 50 millioner år siden, inden den blev begravet under et vulkanudbrud.
Køreturen mellem Tower-Roosevelt-krydset og Canyon Village er den smukkeste i Yellowstone. Først kommer man til vandløbet Tower Creek, der ender i det imponerende 40 m høje vandfald Tower Fall og løber ud i floden Yellowstone. Dernæst kommer man forbi bjerget Mount Washburn (3122 m), hvor det er muligt at parkere ved Chittenden Road og vandre til toppen.

4 YELLOWSTONES GRAND CANYON
Yellowstone har fået sit navn fra farverne i Yellowstone Grand Canyon. Her har Yellowstone River gravet sig ca. 470 m ned i undergrunden og skabt et af de smukkeste syn i nationalparken. Det er umagen værd at gå langs kanten på begge sider af floden. Fra sydsiden kan man køre til udsigtspunktet Artist Point. Her falder man helt i staver, når man ser vandfaldet Lower Falls, der kaster sig 94 m (det dobbelte af Niagara Falls) ned i den gule, orange og røde Grand Canyon. Især ved solopgang og solnedgang er det et syn for guder. Flot er også det 33 m høje vandfald Upper Falls 1 km længere oppe ad floden.
Fra nordsiden i Canyon Village kan man køre til Inspiration Point og Lookout Point, der også giver flotte udsigter over de to vandfald og canyonen. 1 km vest for Lookout Point fører en sti stejlt ned til Lower Falls.
Fortsætter man mod syd, kommer man til Hayden Valley. Her er der mad at hente for de mange vilde dyr på Hayden-dalens flade enge med de mange bynkearter. Det er et af de steder, hvor der er størst chance for at se virginiahjort, wapitihjorte og elsdyr. Det er heller ikke ualmindeligt at se bisoner og gråbjørne ved vejen, og derfor er det et af de steder, hvor det anbefales ikke at vandre.
Det skulle også være muligt at få øje på den sjældne trompetérsvane, der kan lyde som en trompet. Det er nordamerikas største vildfugl, hvor hannen kan veje op til 15 kg. Den hører til Yellowstones mest truede fuglearter, som desværre fortsat er i tilbagegang.

5 YELLOWSTONE LAKE
Med en overflade på 352 km² er Yellowstone Lake den største bjergsø i USA. Den ligger 2357 m.o.h. og er lidt af et paradis for lystfiskere. Bridge Bay og Grant Village har en hyggelig lille lystbådehavn, hvor det er muligt at leje fiskerbåde, robåde og kanoer.
Populær er også en sejltur med en såkaldt Scenicruiser, hvor man kommer på 1 times sightseeing på søen. De små motorbåde sejler fra Bridge Bay Marina og rundt om øen Stevenson Island og retur. Med lidt held ser man ørne, bisoner eller wapitihjorte. •

Stilheden brydes pludselig af eksploderende gejsere. Foto: Getty Images

Yellowstone er samtidig verdens mest aktive gejserområde. Island og New Zealand er berømte for deres gejsere, men faktisk foregår næsten halvdelen af Jordens hydrotermiske aktivitet i Yellowstone. Over 300 gejsere i Yellowstone er stadig aktive, og man kan opleve omkring 10.000 varme kilder, boblende mudderpøle og fumaroler (revner i jordskorpen, der udspyr vanddampe og gasser).
Med sine ca. 9000 km² er Yellowstone på størrelse med Sjælland og Lolland-Falster lagt sammen. Vejen gennem parken er formet som et stort ottetal, der er forbundet med tre indfaldsveje fra Montana og to indfaldsveje fra Wyoming. Alle større attraktioner i nationalparken kan opleves ved at følge det 227 km lange ottetal. I 1872 besluttede man, at områdets særlige natur uberørt skulle gå i arv til kommende generationer, og Yellowstone blev verdens første nationalpark beskyttet mod menneskelig rovdrift.

Sortbjørne med unger er et syn, der skal nydes på god afstand. Foto: Getty Images

